Suomen Monikkoperheet ry
Ilmarisenkatu 17 A
40100 Jyväskylä
050 3280 730
www.suomenmonikkoperheet.fi

lausuntopyyntö 11.7.2011

LAUSUNTO ARVIOMUISTIOON ISYYSLAIN UUDISTAMISTARPEISTA

Suomen Monikkoperheet ry kiittää arviointimuistiosta ja mahdollisuudesta lausua arviointimuistion pohjalta. Suomen Monikkoperheet ry:n jäsenperheiden kannalta jatkotyöskentelyssä on oleellista kiinnittää huomio kahteen asiaan:

1)	Mahdollisuuteen tunnustaa lapsen isyys myös lapsen kuoltua.
2)	Isyyden tunnustamisprosessin joustavoittamiseen tilanteessa, jossa lapsi uhkaa kuolla pian syntymän jälkeen.

Kaksoset ja kolmoslapset

Suomessa syntyy vuosittain kaksoset noin 900 perheeseen ja kolmoset noin 10-15 perheeseen. Näistä ns. monikkolapsista noin puolet syntyy ennenaikaisesti ennen raskausviikkoa 37 ja noin 40 % on synnyttyään tehohoidossa. Monikkolapsen perinataalikuolleisuuden riski on noin viisinkertainen yksisikiöiseen raskauteen verrattuna. Perinataalikuolleisuuteen on usein syynä ennenaikaisuus ja siihen liittyvät komplikaatiot.

Tunnustaminen lapsen kuoltua

Suomen Monikkoperheet ry kannattaa kuolleena syntyneen lapsen isän mahdollisuutta saada halutessaan isyys vahvistetuksi. Isyyden vahvistaminen on merkittävä osa isän toipumisprosessia. 

Tunnustamisen välittömyysperiaate ja ajankohta

Suomen Monikkoperheet ry esittää, että isyyden tunnustamisen välittömyysperiaatteesta voitaisiin luopua, kun lapsi tai lapset uhkaavat kuolla sairaalassa pian syntymän jälkeen. Lisäksi esitämme, että tällaisessa tilanteessa käytäntöjä joustavoitetaan ja nopeutetaan. Esimerkkinä joustavoittamisesta on mahdollisuus tunnustamisen tekemiseen sairaalassa.

Lisäksi Suomen Monikkoperheet ry esittää, että tunnustamislausuma voitaisiin antaa jo ennen lapsen tai lasten syntymää tilanteessa, jossa lapsi tai lapset uhkaavat syntyä ennenaikaisesti. Esitämme, että tunnustamislausuma voitaisiin antaa esimerkiksi neuvolassa. 
Tämän lausunnon liitteenä on kaksosten äidin kertomus tilanteesta, jossa avoparin kaksoslapset syntyivät hyvin paljon ennenaikaisina. 

Jyväskylässä 23.9.2011

Kunnioittavasti

Suomen Monikkoperheet ry:n hallituksen puolesta

Ulla Kumpula
toiminnanjohtaja
Suomen Monikkoperheet ry

				LIITE

Äidin kertomus ennenaikaisena syntyneiden kaksosten isyyden tunnustamisesta (nimet muutettu)

Meillä Elias syntyi raskausviikolla 27 ja oli todella huonossa kunnossa ensimmäisellä viikolla. Elämme Sakarin kanssa avoliitossa. Sairaalassa meitä kiiruhdettiin isyyden tunnustamiseen. Saimme ajan isyyden tunnustamiseen 6 päivän kuluttua Eliaksen syntymästä. Jos Elias olisi ehtinyt kuolla ennen sitä, hänellä ei olisi ollut virallisesti isää :(

Elias hätäkastettiin perjantaina. Eliaksen kolmas nimi on Sakarinpoika. Väestörekisteri ilmoitti hätäkasteen jälkeen että tätä nimeä ei voi antaa, koska isyyttä ei ehditty tunnustaa ennen hätäkastetta (hätäkaste perjantaina - isyyden tunnustaminen kolme päivää sen jälkeen maanantaina). Muutimme sitten Eliaksen nimeä jälkikäteen.

Silloin kun lapsi taistelee hengestään, niin ensimmäinen prioriteetti ei ollut varata aikaa isyyden tunnustamiseen - meille kävi kuitenkin tässä tapauksessa hyvin, isyys saatiin tunnustettua ja poikakin jäi henkiin. Kaikille ei ehkä käy näin hyvin.

Kun lapsi on hengenvaarassa, niin isyys pitäisi saada tunnustaa jo sairaalassa eikä sen vuoksi pitäisi joutua lähtemään kaupungin virastoon. Jos on synnytyksen jälkeen heikossa kunnossa, niin ei ehkä pysty lähtemään sairaalasta toiselle puolelle kaupunkia.